Kaikkein epäilevimpiä ovat perussuomalaisten kannattajat.

Tutkimuksen mukaan eniten vaalilupauksiin uskoivat keskustan kannattajat. ESKO JÄMSÄ

Suurin osa suomalaisista ei luota puolueiden vaalilupauksiin. Asia käy ilmi Kunnallisalan kehittämissäätiön tutkimuksesta.

Tutkimuksen mukaan 66 prosenttia suomalaisista ei usko lupauksiin, joita puolueet antavat vaalien alla. Vain viidesosalla riittää luottamusta poliitikkojen vaalilupauksiin.

Uskon määrä kasvaa iän karttuessa. Kolmannes yli 60-vuotiaista uskoo vaalilupauksiin ainakin jonkin verran. Alle 30-vuotiaista aikuisista puolueiden lupauksiin uskoo vain kuudesosa, 16 prosenttia vastaajista.

Hyväuskoisimpia ovat keskustan kannattajat. Heistä lähes joka toinen (46 %) uskoo yleisesti puolueiden vaalilupauksiin. Muiden puolueiden tukijat ovat selvästi epäluuloisempia. Kaikkein epäileväisimmät löytyvät perussuomalaisten kannattajien keskuudesta. 80 prosenttia perussuomalaisten kannattajista ei juurikaan tai ollenkaan usko puolueiden vaalilupauksiin.

Yhdelläkään puolueella ei hurrattavaa

Kunnallisalan kehittämissäätiön mukaan kaikkiin puolueisiin kohdentuu enemmän epäuskoa kuin luottamusta.

Tutkimuksen mukaan luotetuin puolue on RKP - tosin vain sen takia, kun siihen kohdentuu vähiten epäluottamusta. 39 prosenttia suomalaisista uskoo RKP:n vaalilupauksiin täysin tai jossain määrin. 41 prosenttia suomalaisista ei usko puolueen lupauksiin ollenkaan tai juurikaan.

Seuraavina vaalilupausten luotettavuudessa tulevat SDP, vihreät ja Kokoomus. Noin 38-39 prosentilla suomalaisista riittää heille luottamusta vähintään jossain määrin.

Vähiten luotetaan perussuomalaisiin. 70 prosenttia suomalaisista ei juurikaan tai ollenkaan usko puolueen lupauksiin.

Kantar TNS:n toteuttamaan tutkimukseen osallistui kesäkuussa yli tuhat ihmistä.